CELEX: C2007/269/97
Language: sl
Date: 2007-11-10 00:00:00
Title: Zadeva T-333/07: Tožba, vložena 7. septembra 2007 – Entrance Services proti Parlamentu

10.11.2007   
            
            
               SL
            
            
               Uradni list Evropske unije
            
            
               C 269/54
            
         Tožba, vložena 7. septembra 2007 – Entrance Services proti Parlamentu
   (Zadeva T-333/07)
   (2007/C 269/97)
   Jezik postopka: francoščina
   Stranki
   
      Tožeča stranka: Entrance Services NV (Vilvoorde, Belgija) (zastopnika: A. Delvaux in V. Bertrand, odvetnika)
   
      Tožena stranka: Evropski parlament
   Predlogi tožeče stranke
   
               —
            
            
               Ničnostna tožba naj se razglasi za dopustno;
            
         
               —
            
            
               odločba, s katero je Parlament zavrnil ponudbo tožeče stranke in oddal naročilo drugemu ponudniku, ki je bila tožeči stranki vročena 14. avgusta 2007, naj se razglasi za nično;
            
         
               —
            
            
               Parlamentu naj se naloži plačilo stroškov.
            
         Tožbeni razlogi in bistvene trditve
   S to tožbo tožeča stranka predlaga razglasitev ničnosti odločbe Parlamenta z dne 14. avgusta 2007 o zavrnitvi njene ponudbe, predložene v okviru postopka javnega razpisa za sklenitev pogodbe za popravila in vzdrževanje avtomatske opreme, stavbnega pohištva in podobne opreme v stavbah Evropskega parlamenta v Bruslju ((pogodba o opravljanju storitev za obdobje 2007-2010) (razpis št. IFIN-BATIBRU-JLD-S0765-00)) (1).
   Tožeča stranka se v oporo svoji tožbi sklicuje na, prvič, kršitev člena 10 razpisne dokumentacije in člena 93(1) finančne uredbe (2), ker je Parlament izbral ponudbo ponudnika, ki naj bi po mnenju tožeče stranke moral biti izključen na podlagi člena 10 razpisne dokumentacije, ker je Komisija ugotovila njegovo sodelovanje v omejevalnem sporazumu.
   Drugič, tožeča stranka zatrjuje, da naj bi Parlament kršil člena 97 in 98 finančne uredbe ter člen 137 uredbe o izvajanju (3), ker je od ponudnikov zahteval, da dokažejo svoje tehnične zmogljivosti za izvršitev naročila z drugimi dokazi, kot so določeni v navedenih določbah.
   Tretjič, tožeča stranka se sklicuje na kršitev členov 97 in 98 finančne uredbe ter člena 135(5) uredbe o izvajanju, ker naj bi Parlament zahteval, naj ponudniki dokažejo svoje ekonomske in finančne zmogljivosti za izvršitev naročila z dokazi, ki jih navedene določbe ne določajo, in ker naj bi zavrnil ponudbo tožeče stranke, ker ta ni predložila zahtevanih dokazov.
   Nazadnje, tožeča stranka trdi, da bi bilo treba izpodbijano odločbo razglasiti za nično zaradi kršitve načela enakosti, kot je določeno v členu 89(1) finančne uredbe, ker je Parlament njeno ponudbo zavrnil in naročilo oddal drugemu ponudniku, medtem ko naj bi bil slednji glede nepredložitve dovoljenj, ki jih zahteva člen 11 razpisne dokumentacije, v istem položaju kot tožeča stranka.
   
      (1)  Obvestilo o naročilu objavljeno v: UL 2006/S 148/159062.
   
      (2)  Uredba Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (UL L 248, str. 1).
   
      (3)  Uredba Komisije (ES, Euratom) št. 2342/2002 z dne 23. decembra 2002 o določitvi podrobnih pravil za izvajanje Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (UL L 357, str. 1).